ดอลล์แข็งค่า-ตลาดหุ้นฟื้นตัวกดราคาทองปิดร่วง
สัญญาทองคำตลาดนิวยอร์กปิดอ่อนแรงลงเมื่อคืนนี้ (3 ก.ย.) เนื่องจากดอลลาร์แข็งค่าขึ้น และตลาดหุ้นสหรัฐปรับตัวมีเสถียรภาพ หลังมีการเปิดเผยข้อมูลเศรษฐกิจที่สดใส
4 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ปิด (3 ก.ย.) ปรับลง 9.10 ดอลลาร์ ที่ 1,124.5 ดอลลาร์/ออนซ์, สัญญาโลหะเงินส่งมอบเดือนธ.ค.ปิดขยับขึ้น 4 เซนต์ ที่ 14.707 ดอลลาร์, สัญญาพลาตินัมส่งมอบเดือนต.ค.ปิดร่วง 3.50 ดอลลาร์ ที่ 1,010.10 ดอลลาร์/ออนซ์ และสัญญาพัลลาเดียมส่งมอบเดือนธ.ค.ปิดลดลง 1.80 ดอลลาร์ ที่ 581.55 ดอลลาร์/ออนซ์
ตลาดทองคำเผชิญแรงกดดัน หลังจากดอลลาร์ที่แข็งค่าและตลาดหุ้นที่ปรับตัวขึ้นได้สกัดความต้องการของนักลงทุนสำหรับสินทรัพย์ที่ปลอดภัย ข้อมูลเศรษฐกิจที่สดใสเป็นปัจจัยที่หนุนตลาดหุ้นสหรัฐเมื่อคืนนี้ โดยกระทรวงพาณิชย์สหรัฐรายงานว่า ตัวเลขการขาดดุลการค้าของสหรัฐลดลง 7.4% ในเดือนก.ค. เมื่อเทียบรายเดือน สู่ระดับ 4.186 หมื่นล้านดอลลาร์ โดยได้รับอานิสงส์จากอุปสงค์ที่เพิ่มขึ้นในต่างประเทศสำหรับรถยนต์และสินค้าด้านอุตสาหกรรมของสหรัฐ ขณะที่นักวิเคราะห์คาดการณ์ก่อนหน้านี้ว่า สหรัฐจะขาดดุลการค้า 4.2 หมื่นล้านดอลลาร์ในเดือนก.ค.
นอกจากนี้ นักลงทุนต่างรอดูการเปิดเผยตัวเลขการจ้างงานนอกภาคเกษตรเดือนส.ค.ของสหรัฐในวันนี้ เพื่อประเมินทิศทางการปรับขึ้นอัตราดอกเบี้ยของธนาคารกลางสหรัฐ (FED) ขณะที่นักวิเคราะห์ส่วนใหญ่คาดการณ์ว่า กระทรวงแรงงานจะรายงานตัวเลขการจ้างงานนอกภาคเกษตรเดือนส.ค.เพิ่มขึ้น 220,000 ตำแหน่ง โดยเพิ่มขึ้นเล็กน้อยจากระดับ 215,000 ตำแหน่งในเดือนก.ค. ขณะที่คาดว่าอัตราการว่างงานจะลดลงสู่ระดับ 5.2% จากระดับ 5.3% ในเดือนก.ค. ซึ่งเป็นระดับต่ำสุดในรอบกว่า 7 ปี